La Llei del dret de les dones a eradicar la violència masclista, estableix clarament que en l'àmbit laboral, la violència masclista pot adoptar les formes d'assetjament sexual i la d'assetjament per raó de sexe.
El Consell de Relacions Laborals, en el seu espai de diàleg sobre igualtat i temps de treball, va iniciar el 2014 un treball específic en relació a la prevenció de l'assetjament sexual i per raó de sexe.
Des de llavors, aquest òrgan tripartit ha treballat intensament per oferir instruments que no només han comptat amb la participació de persones expertes, sinó que són fruit de la construcció del consens entre les principals organitzacions sindicals i empresarials de Catalunya.
Aquests instruments poden facilitar el compliment de les obligacions legals de les empreses i de la representació legal de les persones treballadores que estableix l'article 48 de la Llei orgànica 3/2007:
La representació legal de les persones treballadores ha de contribuir a prevenir l'assetjament sexual i l'assetjament per raó de sexe a la feina mitjançant la sensibilització i la informació a la direcció de l'empresa de les conductes o els comportaments de què tinguin coneixement i que ho puguin propiciar.
Article 48 de la Llei orgànica 3/2007
Més eines contra l'assetjament a l'àmbit laboral:
Protocol per a la prevenció i abordatge de l'assetjament sexual i per raó de sexe a l'empresa:
Un element clau per abordar i tractar el problema de l'assetjament sexual i per raó de sexe a les empreses és la definició i la implantació d'una política contra l'assetjament per mitjà de protocols d'actuació acordats entre la direcció de l'empresa i la representació legal de les persones treballadores.
Tenir un protocol, permet complir amb les obligacions legals de l'empresa i de la representació legal de les persones treballadores.
El protocol és un instrument que engloba un conjunt de procediments i mesures per tal que totes les intervencions es realitzin de manera coordina i eficaç.
Aquest document conté tota la informació per elaborar i implementar un protocol propi a la vostra empresa i us facilita models de referència.
Guia d'elaboració del protocol per a la prevenció i abordatge de l'assetjament sexual i per raó de sexe a l'empresa:
Totes dues eines (el Protocol que teniu a disposició a dalt i aquesta guia pràctica) són dos documents que es complementen.
Aquesta eina és una adaptació de la proposta de Protocol del Consell de Relacions Laborals que té per objectiu apropar i facilitar la seva aplicació a qualsevol tipus d'empresa.
Conté pautes d'aplicació que poden ser especialment útils per a les micro i petites empreses.
Amb una prèvia adaptació a les especificitats de cada empresa, aquesta Guia pot contribuir a la vostra tasca l'elaboració d'un protocol propi.
Decàleg de tolerància zero amb l'assetjament sexual i per raó de sexe a l'entorn laboral:
La creació d'un ambient de treball que no permeti que emergeixin comportaments abusius i la prevenció són claus en la lluita contra les violències masclistes.
Per això, la comunicació i la visibilització del compromís de l'empresa poden contribuir a manifestar clarament aquesta política tant a les persones que treballen a l'empresa com a clients i proveïdors.
El Decàleg de tolerància zero amb l'assetjament sexual i per raó de sexe a l'entorn laboral és una eina de sensibilització que recull una declaració de principis que pot ser assumida per qualsevol empresa.
També pot servir d'inspiració o de punt de partida per donar compliment a l'obligació de l'empresa de promoció de condicions de treball que evitin l'assetjament.
I també en l'obligació de la representació de les persones treballadores de contribuir a prevenir l'assetjament mitjançant la sensibilització.
Orientacions per a la persona de referència:
La persona de referència és la figura clau prevista als protocols per a la prevenció i abordatge de l'assetjament sexual i per raó de sexe.
Les eines consensuades en el marc del Consell de Relacions laborals proposen que aquesta figura hauria de ser present a cada centre de treball i té com a funcions participar en els programes de prevenció, informar, assessorar i acompanyar les persones afectades, evitar la victimització secundària, conèixer la dinàmica i les particularitats de l'assetjament sexual i per raó de sexe en tant que forma de violència masclista.
Per promoure i facilitar l'exercici d'aquestes funcions teniu a la vostra disposició unes orientacions bàsiques per entendre perquè es proposa a les empreses que creïn aquesta figura en el marc de les seves polítiques de prevenció i abordatge de l'assetjament sexual i per raó de sexe.
Programa de formació de la persona de referència dels protocols per a la prevenció i abordatge de l'assetjament sexual i per raó de sexe:
Per poder complir amb les seves funcions, la persona de referència ha de tenir uns coneixements bàsics sobre el marc legal, les desigualtats estructurals que causen la violència masclista i sobre les formes que pot prendre l'assetjament.
A part de conèixer el contingut del protocol i saber facilitar-ne l'aplicació, la persona de referència també ha de tenir la capacitat de comunicar-se de forma efectiva, d'acompanyar les persones afectades i saber com evitar-ne la victimització secundària.
Per facilitar la possibilitat d'adquirir coneixements i competències necessaris per exercir de persona de referència, teniu al a vostra disposició aquesta proposta de programa formatiu de 20h lectives que posem a l'abast de qualsevol empresa, entitat i organització que vulgui impartir-la.
En el procés d'elaboració del programa formatiu de la persona de referència, l'any 2018, el Consell de Relacions Laborals va organitzar una prova pilot de la formació que va ajudar a millorar la proposta inicial i a consensuar un text millorat.
Més endavant amb l'eina del programa formatiu ja disponible, el 2019 el Consell de Relacions Laborals va voler testar-la de nou amb l'organització del I Cicle formatiu de la persona de referència, una formació de quatre sessions en les quals es van abordar, per ordre, el marc estructural de desigualtats i el marc normatiu, les eines per a la prevenció de l'assetjament, la comunicació efectiva i l'acompanyament i la xarxa de recursos existents i els sistemes de derivació, i el contingut del protocol per a la prevenció i l'abordatge de l'assetjament sexual i per raó de sexe.
Aquesta formació es va destinar a persones que exerceixen o puguin arribar a exercir la responsabilitat de la persona de referència a la seva empresa, entitat o organització.
Al 2020, la segona edició del Cicle es va adreçar a professionals de la formació per incrementar l'efecte multiplicador d'aquesta eina.